Document ID: /roh_data/filtered/fineweb-2-filterrobots_roh.jsonl.gz/28128

Glogn 14, p. 112s (Detgas e praulas ord las alps da Mustér)
Dus frars da Mustér vevan plirs cavals, denteren in ner ed in alv. Mo quels dus vegnevan adina duvrai la notg dallas strias. La damaun vesevan ils fumegls ch’ils paupers animals eran tut en in’aua dil suar ed ils cavels dalla cuma e dalla cua eran fatgs en terschollas. Ina damaun ha in mat da Mustér entupau quels dus cavals, currend tut spuentai giu dal fistatg dil Run, perquei ch’ei era gleiti las uras da tuccar da stizzar e lura stuevan las strias haver mess ils cavals en stalla, schiglioc schabegiav’ei ina disgrazia cun els e las strias havessen buca saviu senezegiar dad els pli. — Ils cavals eran mess sut e vevan si lur cumets e hottas, mo il carr, el qual las strias sesevan, pudeva il mat buca ver. El udeva mo lur gibels e lur risadas.